Teater Nordkraft i Aalborg danner i dag og i morgen rammen et musikdramatisk epos om den grønlandske sjæl. Titlen er ”Under Uvidenhedens mørke”, og det handler om inuitterne i Grønland, der vil hævne sig på nordboerne, fordi de angiveligt har dræbt en masse grønlændere. - Det er historien om, at inuitterne bankede vikingerne og smed dem ud på røv og albuer, siger instruktør på forestillingen, Sananda Solaris. Det hele er baseret på digtet ”Qasapis sidste dage”, som bygger på afslutningen af nordbotiden i Grønland – en fortælling, man ikke er vant til at høre om i de danske historietimer. - Måske gemmer der sig nogle historier, vi ikke kender til. Eller nogle historier, vi ikke vil kende til, og som er blevet skrevet ud af historien. Det er jo ikke særligt stolt at stå som dansk konge og være den, som er blevet smidt ud af en hel nation, siger Sananda Solaris. Forestillingen kan ud over i Teater Nordkraft kun opleves i København, men man har planer om at turnere rundt i Grønland næste år.

Opsummering:
"Under uvidenhedens mørke" er et teaterstykke om inuitterne i Grønland, der hævner sig på nordboerne.